Umbes 20. sajandi alguses juhtub Poola väikeses külas midagi mõistatuslikku. Tulles öösel lumetormiga kodu poole, kohtab vahva ja lahke Velvel naise peretuttava Rebiga, kes aitab tormise ilma tõttu tee peal raskustesse sattunud Velvelit. Jõudnud koju, räägib mees sellest ka oma naise Dorale. Külaline kutsutakse tuppa, kuid uskumuste tõttu lahvatab Dora ja Rebi vahel vaenuleek, mis lõppeb ühele osapoolele saatuslikult, aga mitte selle jaoks, kes tundub kõige loogilisem kannataja, vaid  kannatusterida saab alguse sellest õhtust ning hakkab vaikselt, kuid tuntava rõhuvusega hävitama ühe mehe rutiinil ja korrapäral põhinevat elu. Sisu mitmetimõistetavuse all pean silmas seda, et mängus võib olla dybbuki kuri käsi, sest kunagi ammustel aegadel tehti ühel lumisel talveõhtul rida valesid valikuid, mis nüüd pööravad Larry elu pea peale. Folklooril põhinevat mõtet ei saa võtta ainuõige tõena, sest viited Hiiobi kannatustele tekitavad ka alternatiivse versiooni, mida kinnitab veel Larry kaebelaul, et Jumal ei ole temaga rahul ning seetõttu loobib talle kaikaid kodaratesse nii eraelus kui ka tööl. Järsult halvenev tervis ja rahulolematus rabi tööga on vaid ühed näited Larry usku kõigutama panevatest juhtumistest. Olukord halveneb ja viimane päästev õlekõrs paistab olevat see, millest alguses keelduti ning et ennast vähegi paremini tunda leiab Larry lohutust naabrinaise juures. Kohe pärast takistuste tekkimist pöördub varem korralik ja ontlik mees pahede poole, mis omakorda võimendavad rasket elu veelgi. Suhteliselt kindlapiiriline stsenaarium, mis liigub Larry jaoks pidevalt jubeda lõpplahenduse poole, paneb mõtlema kõikide märkide ja mõtet täiustavate versioonide peale, milleks võivad olla folklooril põhinevad uskumused, Hiiobi kannatustele sarnane allakäigutrepp ning kõige lihtsam on muidugi kujutus inimesest, kes on nii mugav, et ei taha näha tema ümber muutuvat maailma. Olles kinni vanades harjumustes ja arusaamades, ei pane tähele ega mõista Larry märke saabuvatest õnnetustest, sest vastasel juhul poleks ükski hiljem ootamatuna tundunud juhtum olnud lahendamatu. Naisel on armuke ja tahab lahutust, tervis halveneb, lapsed ei huvitu kogukonna traditsioonidest ja töö juures tekivad komplikatsioonid - kui Larry oleks varem silmad avanud ja mõistnud enda ümber toimuvat, siis poleks ükski loetletud halva õnne märk mõjunud talle kui Jumala karistus või needus. Inimene peab oma probleemid ise lahendama, aga kui ta ennast ise ei aita, siis võibki võtta kõike kui halva õnne koormat.